Kornel Duffek

Život

Kornel Duffek sa narodil v roku 1938 v Galante. Vyštudoval na Štátnom konzervatóriu v Bratislave. V 60. rokoch 20. storočia sa presťahoval do Piešťan, aby tu pôsobil na základnej umeleckej škole. Tu sa venoval vzdelávaniu mladých talentov výučbou hry na klavír, rovnako ako jeho manželka. Už vtedy sa venoval aj publikačnej činnosti.
V roku 1966 akceptoval návrh Antona Pastírika, vtedajšieho riaditeľa miestneho Kultúrneho a spoločenského strediska, stať sa členom redakčnej rady piešťanského mesačníka Revue Piešťany. Ten vychádzal pravidelne až do roku 2015 a Duffek v redakčnej rade pracoval na rôznych pozíciách prakticky nepretržito až do tohto roku. V rokoch 1986 – 1990 fungoval ako zodpovedný redaktor. Venoval sa publikácii mnohých príspevkov, zameraných na rôzne aspekty života v Piešťanoch, vrátane histórie, špecificky histórie kúpeľníctva, písal tiež o miestnych osobnostiach, tu žijúcich a tvoriacich, či o ľudovej kultúre a aktualitách. Po vzniku samostatného Slovenska sa Revue Piešťany postupne premenilo z mesačníka na trojmesačník až občasník, pričom Duffek bol naďalej jeho šéfredaktorom. Časopis získal viacero celoštátnych ocenení ako napr. Podnikové médium roka 2011. Duffek taktiež publikoval v iných celoštátnych periodikách o hudobnom živote v meste, najmä v súvislosti s podujatiami Piešťanského hudobného festivalu (PHS).
Vďaka jeho iniciatíve bola v Piešťanoch odhalená pamätná busta hudobného skladateľa Eugena Suchoňa, ktorý podporoval fungovanie PHS.
Kornel Duffek sa dlhoročne podieľal na organizácii Piešťanského hudobného festivalu, najstaršieho festivalu klasickej hudby na Slovensku. Bol taktiež tajomníkom Kruhu priateľov hudby a predsedom Klubu priateľov výtvarného umenia. Ako kurátor pripravil niekoľko výstav obrazov v našom meste. V rokoch 1986 – 1990 zastával funkciu riaditeľa Mestského kultúrneho strediska.
Ako milovník prírody sa tiež angažoval v oblasti ochrany životného prostredia, mal doma výnimočnú zbierku kaktusov.

Komunálna politika v Piešťanoch

Medzi rokmi 1990 – 2006 bol štyrikrát zvolený za poslanca Mestského zastupiteľstva v Piešťanoch za Stranu zelených, resp. SDK. Dve desaťročia bol predsedom Kultúrnej a názvoslovnej komisie MsZ mesta Piešťany, jej členom bol spolu 27 rokov. Vďaka pomoci ďalších nadšencov sa v Piešťanoch od roku 1992 podarilo udomácniť slávnostné otváranie letnej kúpeľnej sezóny, ktoré sa odvtedy každoročne organizuje na začiatku leta ako najvýznamnejšie mestské slávnosti. Na zasadnutí Mestského zastupiteľstva mesta Piešťany 27. mája 1994 bol Duffek zvolený za viceprimátora mesta Piešťany.
V roku 2017 Duffek kritizoval rozhodnutie administratívy primátora Miloša Tamajku pozmeniť charakter aj obsah dlhoročne vydávaného časopisu Revue Piešťany.
Z podnetu Kornela Duffeka bola v roku 2002 založená pri Balneologickom múzeu v Piešťanoch knižničná edícia Bibliotheca Pescana, v ktorej odvtedy vychádzajú aj vďaka jeho podpore viaceré významných knihy mapujúce históriu Piešťan a okolia v rôznych oblastiach. Nezanedbateľný je aj jeho prínos v oblasti ochrany životného prostredia. Bol jedným zo spoluzakladateľov Strany zelených na Slovensku.

Smrť

Kornel Duffek náhle zomrel vo veku nedožitých 80 rokov v trnavskej nemocnici v noci z 25. na 26. januára 2018. Pohreb sa konal na Bratislavskom cintoríne v Piešťanoch 30. januára 2018.

Ocenenia

Za jeho aktivity mu primátor mesta Piešťany Remo Cicutto udelil v roku 2004 ocenenie Kultúrna osobnosť roka 2003. V roku 2008 získal tiež Cenu mesta Piešťany a Pamätnú medailu predsedu Trnavského samosprávneho kraja.